google/wiki40b huggingface dataset:
Relaksjonseffekten

Relaksjonseffekten kan oppstå i elektrolytter (salt løst i væske, ofte vann) som blir utsatt for en potensialforskjell fra en spenningskilde (se elektrolyse). Ioner i løsningen vil da vandre mot elektroden med motsatt ladning. Når ionene med positiv ladning (kationer) vandrer gjennom elektrolytten vil de negative ionene (anion) bli tiltrukket kationet og henge seg på dette. Dette fører til at kationet bremses og mobiliteten reduseres. Dette gjelder selvfølgelig også motsatt for anionet.

Elektroforese

Elektroforese er nært beslektet med dette og er effekten av at anionene som henger etter kationet også vil bli tiltrukket av den positive elektroden (katoden) og dermed bremse kationet ytterligere. Både elektroforese og relaksjonseffekten er størst i sterke elektrolytter, men ved lave konsentrasjoner vil begge to kunne neglisjeres.
Diderik Cappelen (1923–2017)

Virksomhet

I 1952 trådte Diderik Cappelen inn i familiefirmaet, S.D. Cappelen Ulefos Jernværk, som blant annet består av jernstøperi, betydelige skogeiendommer og kraftverk. Han ble daglig leder for firmaet i 1965. Sammen med sin far, godseier H. S. Diderik Cappelen, gjennomførte han byggingen av to vannkraftverk i 1962 – 63.
I 1988 begynte hans eldste sønn, siviløkonom Carl Diderik Cappelen, i virksomheten og han er nå styreleder. Sammen bygde de et helt nytt støperi i 1996. Produksjonen er femdoblet i løpet av de siste seksti årene. Produksjonen av gategods er en sentral del av støperivirksomheten med eksport til de øvrige nordiske land.

Verv

Diderik Cappelen var 1968 – 76 medlem (H) av Nome kommunestyre. Han har vært medlem av flere styrer og representantskap i bank, industri og næringsorganisasjoner.
Diderik Cappelen innehar Deltakermedaljen og er æresmedlem av Støperienes Landsforening.

Familie

Diderik Cappelen tilhører «Holden Ulefoss grenen» av den norske slekten Cappelen. Hans farfars farfar, Diderik von Cappelen (1795–1866) fra Skien, kjøpte Ulefos Jernværk i 1835 og var sønn av eidsvollsmannen Didrich von Cappelen (død 1828), Skien.
Diderik Cappelen ble i 1954 gift med Juliana Louise von Platen (1930-) fra Stockholm og de har tre sønner som alle har barn.
Portiko

Portiko eller portikus av latin porticus, av porta «port», «inngang», er en søyleprydet eller pilarbåret overdekket forhall framfor inngangen til en bygning, for eksempel en kirke. Som en søylegang med takstruktur over en gangvei, støttet av søyler eller innlukket av vegger, var dette arkitektoniske opplegget i utstrakt grad benyttet i antikkens Hellas og har påvirket mange kulturer, i særdeleshet de vestlige.
En del bemerkelsesverdige eksempler på portikoer er østportikoen til USAs Capitolbygning, portico som utsmykker Pantheon i Roma, og portiko til University College London. Bologna i Italia er kjent for sine portikoer. Totalt er det over 45 km med bueganger, rundt 38 i byens sentrum. Den har også den lengste portiko i verden, rundt 3,5 km lang, strekker den seg fra utkanten av byen og til helligdommen Madonna di San Luca. I Torino i Nord-Italia strekker portikoene seg 18 km. Den italienske arkitekten Andrea Palladio var på 1500-tallet en foregangsmann i benytte tempelfronter med portiko på sekulære bygninger. I Storbritannia er tempelfront bygget på The Vyne i 1654 av den engelske arkitekten John Webb som den første portiko brukt på en engelsk herskapsbolig.
Talcher kraftverk

Talcher kraftverk er et kullkraftverk i delstaten Orissa i India, på om lag 1 600 MW. Det har hatt en opprinnelig en installert produksjonskapasitet på 350 MW men er utvidet med ytterligere 1 200-1 300 MW fordelt på to like store turbiner. Operatør er National Thermal Power Corp Ltd. Brenselstypen er kull.
Årlig produksjon med superkritiske turbiner i 2006-07 var totalt 22,356 TWh, og utslippene av CO2 var 21,2384 mill tonn.
Prosopocoilus (Metopodontus) torresensis

Utseende

En middelsstor (hannene 28-42 millimeter), noe bred, mørkt rødbrun hjortebille. Hannen har kraftige, krumme kjever som har en stor, butt tann ved roten og ne mindre tann nær spissen. Små hanner har enkle kjever som er fint sagtakkede i hele lengden. Hodet er litt lengre enn bredt, med et mer eller mindre V-formet søkk i midten. Antennene har en tre- eller fire-leddet vifte. Pronotum er betydelig bredere enn langt. Dekkvingene er glatte og nokså blanke. Beina er for det meste rødlige. Hunnen er mye mindre enn hannen, uten forstørrede kjever, kroppsformen bredere, hodet tett og kraftig punktert.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er kjent fra det nordlige Australia inkludert øyene i Torresstredet.
Vilde og Anna

Vilde og Anna er en norsk sangduo som vant MGPjr 2016 med sangen «Vestlandet». Duoen består av Vilde Hjelle (født 13. august 2003) og Anna Naustdal (født 8. mai 2004) fra Nordfjordeid i Sogn og Fjordane.

Seieren i MGPjr

Jentene møttes gjennom skiskyting og begynte å synge i sammen i 2015. Året etter sendte de inn sangen «Vestlandet» til MGPjr. Sangen laget de under en biltur over Strynefjellet. «Vestlandet» var en av 1312 sanger som ble sendt inn til NRKs åpne konkurranse, og den var en av ti som ble tatt ut til finalen i MGPjr 2016 lørdag 5. november i Oslo Spektrum. Duoen fikk flest stemmer fra seerne og vant finalen.
«Vestlandet» er den første MGPjr-vinnersangen med tekst på nynorsk. Til 2016 hadde alle vinnersangene vært på enten bokmål, samisk eller ulike dialekter. Vinnerne Vilde Hjelle og Anna Naustdal ble hedret med en stor seiersfest da de kom tilbake til Nordfjordeid etter seieren i Oslo. Rundt tusen sambygdinger møtte fram i operahuset på Eid for å feire vinnerne.
Europacupen i parabueskyting 2017

Europacupen i parabueskyting 2017 var en sammenlagtserie i bueskyting for handicappede utøvere i 2017. Det ble arrangert to stevner; et i Oblia og et i Nove Mesto.
Det ble konkurrert i klassene menn, kvinner og mixlag, og i grenene compoundbue, recurvebue og W1 (som kan bruke compoudbue eller recurvebue).
Bruno Yizek

Karriere

På nasjonalt nivå har han sølvmedalje fra det canadiske mesterskapet i 2007 og 2009. Han fikk også sølv i 2011 og 2013, og bronse i 2013. 
Han deltok ved Paralympiske vinterleker 2010, der Canada vant gull, etter å ha slått Sør-Korea 8-7 i finalen. 
Canada vant også VM i rullestolcurling 2011, der Yizek var reserve.
Guri på møkkahaugen

Teksten

1.Jeg har et grepa hjerte som er stort og rikt og godt,

og dette store hjerte mitt det har a Guri fått.

Jeg synes nå det var snodig at jeg a Guri fikk,

men nå skal du få høre åssen dette for seg gikk.
2.Første gang jeg så a Guri sto a på en gjødselshaug,

jeg syns ho var så god og rar og tjukk og trind og rau.

Og hjertet mitt det banka og det hamra og det slo,

jeg tenkte dægern færa meg du Guri du er god.
3.Så rusla jeg så saktelig til gjødselshaugens topp,

hu Guri sto og flirte da hu så jeg kom dit opp.

Så sto vi der og elska slik at gjødsla om oss skvatt

men akk, det endte brått, for vi i gjødselshaugen datt.
4.Først så vi på hverandre, og så så vi oss omkring

vi to vi tenkte på ingen verdas ting,

og naturen var så nydelig og lerka triller slo,

og gamle grisepurka slafsa mjøl ut av ei tro.
5.Så spurte jeg a Guri: Vil du bli min ekteviv,

hu svara med å slå begge arma rundt mitt liv.

Og at vi to skal få mange små det tror jeg nok du vet

for kjærlighet og gjødsel det er et tegn på fruktbarhet
Vereide gravplass

Vereide gravplass er en gravlund på Øvre Vereide i Gloppen kommune i Sogn og Fjordane.
Sally Gardner

Liv

Hun er datter av et advokatpar, og dysleksien ga henne lenge problemer i skolen. Hun lærte ikke å lese og skrive før hun var 14 år gammel. Hun het opprinnelig Sarah Gardner, men skiftet navn til Sally fordi dysleksi hindret henne i å skrive navnet sitt riktig. Hun fikk imidlertid stipend til St. Martin's Central School of Art da hun var 18, og begynte deretter å arbeid som scenograf, senere kostymedesigner, ved teater og opera. Hennes første forestilling som scenograf var Det gode menneske fra Szechuan da hun var 22.

Bøker

Fra 1993 begynte hun å lage bildebøker, først til andres tekster, men fra 1994 også til egne tekster. De fleste fra denne tidlige fasen var «eventyrlignende, magiske fortellinger» The Countess's Calamity (2003) vant en Nestlé Smarties Book Prize. Den første større prosaboken var I, Coriander (2005), som vant én pris og ble nominert til flere.
Mitt navn er Coriander forteller om en ung jente som lever i England under Cromwelltiden på 1600-tallet. Corianders stemor er besatt av puritanske idealer, og stenger jenta inne. Her kommer hun i kontakt med en alveverden. The red necklace (2007) og The silver blade (2008) er spenningsromaner for ungdom fra den franske revolusjonen.
Maggot Moon foregår i en alternativ versjon av England på 1950-tallet, med sterk politisk undertrykkelse. Hovedpersonen Standish Treadwell er dyslektisk, og er avskrevet av lærerne som et håpløst tilfelle, og mobbes av medelevene.
På norsk finnes Mitt navn er Coriander; utgitt av Gyldendal i 2006, oversatt av Elisabeth Bjørnson.
ACAM

Acam var en liten danskprodusert traktor med en 17 hestekrefters Ford Prefect-motor. Den ble produsert av A/S Chr. Andersens Maskinfabrik, derav navnet, den ble imidlertid også solgt under navnet «Saxon». Motoren var den samme som satt i Ford Anglia på 1950-tallet. Acam ble laget fra 1953 til 1956 i ca. 300 eksemplarer.
Finlands ambassade i Oslo

Historie

Diplomatisk kontakt ble etablert i 1918, med Carl Allan Serlachius som første utsending. Drammensveien 93 ble kjøpt samme år, og fungerte både som kanselli og residens.
I 1926 var Finlands president, Lauri Kristian Relander, på statsbesøk i Norge, og sammen med kong Haakon plantet han en minneeik i bakgården som skulle symbolisere forholdet mellom landene. 
Dagens ambassadebygning ble kjøpt av den finske stat i 1935 og etter renovering tatt i bruk som både kanselli og tjenestebolig i 1936. Minneeiken som var plantet omtrent ti år tidligere, fulgte med på flyttelasset og står der den dag i dag. 
Under krigen var det ikke diplomatisk representasjon, men denne ble tatt opp igjen etter krigen, høsten 1945. Først i 1954 ble representasjonen oppgradert til ambassade, og landet hadde følgelig sin første ambassadør i Norge, Eduard Hjalmar Palin. 
I 1969 flyttet ambassaden til nye kontorlokaler i Drammensveien 40, og bygningen på Thomas Heftyes gate 1 fungerte som ambassadørens residens. 
I 1993 var Thomas Heftyes gate 1 ferdig bygget om til kanselli, som har vært brukt som ambassade siden.

Ambassadørens tjenestebolig

Thomas Heftyes gate 1 ble fra 1936 brukt både som tjenestebolig og kanselli, frem til ambassaden flyttet ut i 1969. I 1983 leide ambassaden nabobygningen i Thomas Heftyes gate 3, og kjøpte den ut i 1986. Bygningen ble pusset opp med hjelp fra arkitekturprofessor Egil Nordin. I 1988 flyttet ambassadør Yrjö-Koskinen og frue inn, og boligen har siden vært brukt av sittende ambassadør med familie.

Konsulater

Totalt er det 23 konsulater. Noe uvanlig har Finland både ambassade og generalkonsulat i Oslo. Fulle navn er Finlands honorære generalkonsulat og Finlands honorærkonsulat. Generalkonsulat finnes kun i Oslo, og generalkonsul var på plass i Norge i forkant av at første utsending, Allan Serlachius, startet sitt virke i 1918.  
Oppgavene er sammen med ambassaden å ivareta rettighetene og interessene til finske borgere i Norge. Videre bidrar konsulene til å fremme de økonomiske og kulturelle relasjonene mellom landene. Finske foretak kan få råd av konsulene om lokale næringsforhold. 
Konsulene trenger ikke være finske statsborgere, og i Norge er de fleste, som navnene også antyder, nordmenn.
Karate under Asialekene 2002

Karate under Asialekene 2002. Karate var en av flere sporter under Asialekene 2002 i Busan i Sør-Korea. Det ble konkurrert sju klasser for menn og fire for kvinner. Alle tapende semifinalister fikk bronsemedaljer. Japan ble beste nasjon med tre gullmedaljer foran Iran, Malaysia og Vietnam alle med to gull.
Agamopus castaneus

Utseende

Middelsstore, blankt rødbrune til brunsvarte skarabider. Kroppsformen er hvelvet og avlangt oval. Hodet er bredt skovlformet. Dekkvingene har markerte punktstriper.

Utbredelse

Arten er utbredt i Sør-Amerika.
Psilomorpha

Utseende

Middelsstore, Lange og tynne, rødlige til brunlige trebukker. Hodet er rektangulært, tydelig lengre enn bredt, med små, rundet utstående fasettøyne. Antennene er tynne og minst så lange som kroppen. Pronotum er tydelig lengre enn bredt, nærmest rørformet. Dekkvingene er lange, slanke og parallellsidige. Beina er lange og tynne.

Utbredelse

Gruppen er utbredt i Australia.
William Cecil, 1. baron Burghley

Liv

Cecil ble født i 1521 i Bourne som sønn av Richard Cecil, herre til Burghley House, og Jane Heckington. Han vokste opp i Burghley, i Northamptonshire og endelig i Cambridgeshire. Burghley House er idag et museum. Cecil studerte jus ved University of Cambridge og Gray's Inn, og i 1547 ble han knyttet til Henrik VIIIs hoff i London.
I sin tidlige karrière tjente han hertugen av Somerset, en bror av dronning Jane. Etter at hertugen i sin nevø, Edvard VIs regjeringstid, falt i unåde og ble henrettet, mistet Cecil for en tid sin posisjon, men ble snart tatt til nåde igjen. Han ble slått til ridder i 1550, og overlevde kong Edvards etterfølger, dronning Maria I av England, ettersom han konverterte til den katolske tro. Cecil innså imidlertid fort potensialet til Marias yngre søster Elisabeth, og forberedte henne på monarkgjerningen. Da Elisabeth ble dronning i 1558 ble Cecil utnevnt til hennes minister. Fra begynnelsen var Cecil den eneste Elisabeth stolte på. Cecil var en forsiktig politiker som alltid forsøkte å unngå fare. I 1571, kort før Cecils datter Anne ble gift med Edward de Vere, 17. jarl av Oxford, utnevnte dronningen ham til baron av Burghley.
Cecils sønn, Sir Robert Cecil, senere jarl av Salisbury, overtok farens rolle som dronningens fremste rådgiver etter hans død.
Hans eldste sønn, Sir Thomas Cecil, arvet tittelen som baron Burghley.
Steven Cann

Biografi

Cann, som gikk på Derby County sitt fotballakademi, skrev under på sin første profesjonelle kontrakt med Derby County, en 1-årskontrakt, den 8. mai 2006. Siden Lee Camp var på utlån til Norwich City i første del av 2006/07-sesongen var han Derbys tredjevalg som keeper i denne perioden. Steven Cann har fortsatt ikke spilt noen obligatoriske kamper for klubben, men 23. september 2006 var han ubenyttet reserve da Derby slo Sheffield Wednesday 2-1. Grunnen til at han satt på benken i denne kampen var at Stephen Bywater måtte stå over kampen på grunn av en skade. Dermed ble Cann plassert på benken, mens Lee Grant voktet målet. Cann var fast sisteskanse på Derbys U-18 lag i 2006/07-sesongen. I slutten av mai 2007 ble det klart at han ikke fikk fornyet kontrakt med Derby.
Den 31. juli 2007 skrev Cann under på en kontrakt med Rotherham United.
Verdensrankingen i golf

Verdensrankingen i golf er et system for å gradere prestasjonsnivået til profesjonelle mannlige golfspillere. Systemet ble introdusert i 1986 og har tilslutning fra de fire store golfturneringene og de seks profftourene – PGA-touren, Europatouren, Asiatouren, PGA Tour of Australasia, Japan Golf Tour og Sunshine Tour. Det utdeles også poeng for høye plasseringer på Canadatouren, Nationwide Tour og Challenge Tour.
Rankingen er viktig for profesjonelle golfere. Alle som ligger på topp 50 får automatisk adgang til de fire major-turneringene, og rankingpoeng er også et av kriteriene for å kunne delta på det europeiske Ryder Cup-laget.

Forløperen

Fra desember 1968 publiserte idrettsagenten Mark McCormack en uoffisiell liste, Mark McCormack's world golf rankings.  Denne rankinglisten var den første som tok utgangspunkt i alle de profesjonelle tourene fra USA til Asia.  Listen belønnet spillere etter resultater over en treårsperiode (i motsetning til dagens system som går over to år), med større vekt på nylige turneringer, og flere poeng tildelt i major-turneringer og turneringer med spesielt sterke startfelt enn i svakere turneringer.
Den første listen ble toppet av Jack Nicklaus, en av McCormacks egne klienter, og han ledet listen gjennom nesten hele 70-tallet, frem til 1977 da Tom Watson overtok.  Watson toppet listen helt til 1983.  Seve Ballesteros lå på toppen fra 1983 og helt til listen ble overtatt av Royal and Ancient Golf Club of St Andrews i 1986.  De kalte listen Sony Rankings.  I 1995 ble navnet endelig Official World Golf Rankings.

Verdensrankingen for damer

Et internasjonalt system for rangering av damespillere ble etablert i februar 2006 under navnet Rolex Women's World Golf Rankings. Ordningen er et samarbeid mellom Ladies Professional Golf Association (LPGA), Ladies European Tour (LET), Ladies Professional Golfers' Association of Japan (JLPGA), Korea Ladies Professional Golf Association (KLPGA), Australian Ladies Professional Golf (ALPG) og Ladies' Golf Union (LGU).
Verdensrankingen for damer beregnes ved hjelp av resultater fra alle de fem store tourene for damer, samt Duramed Futures Tour, utviklingstouren til LPGA. For hver turnering tildeles det poeng ut fra hvor sterkt felt som deltar. Spillernes poeng vurderes over en to-årsperiode der siste år veier tyngst, og de siste 13 ukene får spesiell betydning. Spillerne må delta i minst 15 turneringer i to-årsperioden, og antall turneringer tas med i poengberegningen.
Friidrett under Asialekene 1974

Friidrett under Asialekene 1974. Friidrett var en av flere sporter under de sjuende Asialekene som ble arrangert i Teheran i Iran i perioden 1. til 16. september 1974. Det var totalt 35 øvelser, 21 for menn og 14 for kvinner. Japan ble beste nasjon med ti gullmedaljer foran Kina med fem.
Dra meg baklengs inn i fuglekassa

Dra meg baklengs inn i fuglekassa er en norsk dokumentar. Dokumentaren ble sendt på NRK i 1976. 
Programmet ble produsert som et samarbeid mellom Caprino og Aukrust med Johnny Bergh som regissør, året etter kinosuksessen Flåklypa Grand Prix ble lansert. Programmet inneholder klipp og bakgrunnsmateriale fra filmproduksjonen.

Programmets tittel

Programmets tittelen er basert på den kjente replikken figuren Solan Gundersen har i filmen. I filmen Solan og Ludvig – Jul i Flåklypa er replikken omskrevet og tillagt Reodor Felgen, som sier «Dra meg baklengs inn i verktøykassa»
Live Rust

Sporliste

Alle sangene er skrevet av Neil Young unntatt hvor annet er notert.
Jagodina

Jagodina (serbisk : Јагодина, uttale ) er en by som ligger midt i det sentrale Serbia på 43.98° Nord, 21.26° Øst, 136 km sør fra Beograd, og elven Belica tvers gjennom. Byen er også senter for Pomoravlje Distrikt i Serbia.
Byen ble først nevnt i 1399 som Jagodna. Oversettelsen av navnet «Jagodina» er betyr «Jordbærby» på serbisk. Fra 1946 til 1992 ble byen isteden kalt for «Svetozarevo» (Светозарево) etter en serbisk sosialist fra 1800-tallet ved navn Svetozar Marković. Da serberne gjorde opprør mot den osmanske undertrykkelsen gjennom flere århundrer ble Jagodina åsted for flere harde kamper gitt byens strategiske betydning sentralt i Serbia. Etter osmanenes nederlag og ny etablering av Kongedømmet Serbia fikk Jagodina en periode av industriell og sivil blomstring. Etter den andre verdenskrig ble byen tungt industrialisert og gikk gjennom en periode av planlagt utvidelse og vekst innenfor det kommunistiske Jugoslavia.
Drammen Roklubb

Drammen Roklubb ble stiftet i 1878 og har gjennom årene hatt flere roere på olympisk nivå. Roklubben ligger plassert rett nedenfor Øvre Sund i Drammen ved siden av Parken og i enden av Ypsilon.

Historie

Roklubben ble stiftet 7. mai 1878, da under navnet Drammen Roklub. På grunn av økonomiske vansker og utløpt leiekontrakt av båthus, lå klubben nede fram til 1924. Siden da har det vært jevn aktivitet i roklubben. Drammen Roklub og Drammens Kvinnelige Roklubb, stiftet 6. september 1945, ble 4. desember 1987 slått sammen til en klubb under navnet Drammen Roklubb.

Annet

I 1994 fikk Drammen Roklubb nytt klubbhus som inneholder: utleiedel, treningsrom, båthall, oppholdsrom, styrerom og garderober.
Sandvika

Historie

Den første bosettingen i Sandvika knytter seg til fortidige gårdsbruk som Løkke, Hamang, Kjørbo og Bjørnegård, som tilhørte Nesøygodset. Kjørbo ble tatt i bruk som adelig setegård i stedet for Nesøya på 1600-tallet, mens Evje var kirkegods til 1840.
Sandviksgrunnene var rike fiskeplasser som opprinnelig var del av Oxehoved (Blommenholm). Fisket i fjorden gav et viktig tilskudd til gårdene i Sandvika.

Samferdsel

Hovedfartsåren E18 går gjennom Sandvika , mens E16 starter ved Sandvika. Jernbanestasjonen Sandvika stasjon erg en av de større i distriktet. Her stopper både Flytoget og utvalgte Inter-city-tog på Askerbanen og lokaltog på Drammenbanen. Ved jernbanestasjonen ligger også busstasjon og taxiholdeplass.
Kollektivtrafikken er foruten bil og tog basert på busser. Trafikk til Oslo fra kommunen er ellers plassert (t-bane, busser) på Bekkestua (t-bane, trikk, busser) og Østerås

Kulturliv

Sandvika har en stor kino (Kino 1) med åtte saler, og rett ved siden av denne ligger Bærum Kulturhus med 500 seter. Dette brukes hovedsakelig til danseforestillinger og konserter. Sandvika teater, tidligere Sandvika kino, brukes i dag hovedsakelig til barneteater, Bærum Barneteater og Sandvika Barne- og Ungdomsteater. Like ved teateret ligger også klubbscenen Musikkflekken. Baracoa Bar og Scene har ukentlige konserter. Siden begynnelsen av 2000 har Sandvika spilt en viktig rolle i norsk moderne musikk.

Fritid

I fjorden utenfor Sandvika ligger Kalvøya, en øy som er forbundet med fastlandet via en ca. 100 m lang hengebro. Om sommeren drar folk på strandtur hit, og festivaler, fotballkamper og private grupper bruker Kalvøya.
Norsk Flytteforbund

Norsk Flytteforbund (NFF) er et forbund som søker å ivareta flyttebransjens interesser og å heve dens anseelse.